રમણદાદા એટલે મમ્મીના પક્ષના એક દૂરના સગા. તેજસ્વી ચહેરો સાથે અત્યંત પ્રેમાળ. યુવાનવયની મહેનતના પરિપાકરૂપે વિશાળ એવી જમીનના માલિક. એ જમાનામાં આર્થિક રીતે સદ્ધર કહેવાય એવું ખાધે-પીધે સુખી કુટુંબ. દાદીનું નામ ‘વજૂબા’. સંતાનોથી કિલ્લોલ કરતું ઘર અને પ્રસન્નતાના હિલોળા લેતું તેમનું દાંપત્યજીવન. સંપત્તિના નશાથી દૂર રહીને સાદું અને સરળ જીવન જીવતા રમણદાદા હૃદયના એટલા જ કોમળ. ન એમને કોઈની સાથે વેર કે ન તો કોઈ એમનો વેરી. સદાય મહેંકતું જીવન તેમના સંપર્કમાં આવનારને પણ મહેકતું કરી દે.